《答齐次见先生》
明代·张五典

仙翁家天台，石梁作飞渡。俯看人间世，风烟万壑注。

快作瀛洲谈，流传金石赋。道书续秘牒，艺林重掌故。

偶辍谷口耕，来踏江东路。相逢湖海上，论衡乞谈助。

挥麈通往复，拈笔随例疏。我固方隅见，记忆少脱误。

昆明飞石鲸，甘泉雕玉树。燕游罢曲江，陂陀凿杜固。

山川初无改，今古亦旦暮。惭称悬河口，奉补《水经注》。

作者简介：字和衷，沁水人。万历壬辰进士除行人迁户部主事历官大理寺卿加兵部尚书赠太子太保有海虹集。